Årsberetning 2022, SKI- OG TRIMGRUPPA i Tistedalen Friluftslag 


Organisering

Styret i skigruppa har bestått av: 
Leder: Trond A. S. Andersen
Medlemmer: Trond A. S. Andersen, Kai Roger Ugland, Arild Signebøen, Liv Marit Bernstrøm, Andreas Johansson, Mats Haldin

Treningsaktiviteten som ila. 2022 har vært gjennomført i skigruppas regi, har vært organisert som følger:

Treningsparti #1 (utøvere f.o.m. 7 år t.o.m. 11 år) - Arild Signebøen (Hovedtrener), Elina Ugland (Trenerassistent)
Treningsparti #2 (utøvere f.o.m. 12 år t.o.m. 14 år) - Andreas Johansson (Hovedtrener) 
Treningsparti #3 (utøvere 15 år og eldre) - Trond A. S. Andersen (Hovedtrener) 

Aktivitet i gruppa i 2022

Generelt om aktiviteten i treningsgruppene

I tråd med tendensen som er registrert å gjøre seg gjeldende på landsbasis de siste årene, må vi dessverre bare konstatere at oppslutningen om organisert skiaktivitet også i TFL har vært synkende ila. året som gikk. Blant utøverne i aldersgruppa fra 13 år og eldre er både oppslutningen om organisert treningstilbud i klubbens regi og deltagelsen i renn markant redusert sammenliknet med tidligere år, og da særskilt etter overgangen til ny skisesong i mai i år. For et miljø som i utgangspunktet er såpass lite og såpass sårbart som i TFL er et hvert frafall nærmest kritisk, og for Treningsparti #2 og Treningsparti #3 har skrantende oppslutning gjort at vi f.o.m. oppstart av sesongen 22/23 i praksis har kuttet ut faste fellestreninger for utøverne, og de av løperne i denne aldersgruppa som fremdeles satser aktivt og konkurranserettet, planlegger og gjennomfører sine respektive treningsopplegg mer eller mindre individuelt. 

Hvilke faktorer det egentlig er som er utslagsgivende for denne negative tendensen er vanskelig å si noe sikkert om, men i og med at dette er en utvikling man er vitne til over hele landet, er det nærliggende å anta at årsaks komplekset er sammensatt og at årsaken ikke ene og alene kan tilskrives lokale forhold. Når det er sagt, er det imdl. ikke til å stikke under en stol at snøforholdene lokalt og til dels svært begrensede muligheter for å drive effektiv og målrettet treningsaktivitet på snø i Tistedal, selv innenfor primærsesongen, har medført mye reising ila. foregående vinter, noe som både har vært tidkrevende og ressursdrivende, og som tidvis har tæret hardt på motivasjonen, både hos aktive og hos trenere/støtteapparat.

Til tross for negativ oppslutningstrend blant utøverne aldersgruppa fra 13 år og eldre, er det imdl. gledelig å kunne konstatere at deltagelsen på de faste ukentlige treningene for barn i aldersgruppa fra 7 til 11 har vært stabil hele året igjennom. 

Videre er ordningen med at ungdomsløpere fra Treningsparti #3 medvirker som assistenttrenere videreført igjennom at Elina Ugland og Agnes Andersen har bidratt i organisering og gjennomføring av aktivitetsøkter for de yngre løperne. Dette er en ordning vi på litt sikt håper og tror vil kunne bidra til å stimulere til kvalitet, konsistens og kontinuitet i treningsarbeidet, samtidig som det formodentlig vil kunne medvirke til å holde løpere som velger å trappe ned egen satsting motivert for å engasjere seg videre i TFLs virksomhet.

Om renndeltagelse og sportslige resultater.

Også i 2022 har Covid-pandemien og hensynet til smittevernregler satt et visst preg på skisesongen, men heldigvis kun innledningsvis og da i langt mindre grad enn hva i opplevde foregående sesong. I perioden fra januar og fram til avslutning av vintersesongen i mai, har vi notert at TFL har hatt 13 løpere på startstreken i 22 forskjellige skirenn rundt omkring i landet, noe som i alt utgjør ca. 50 starter i terminfestede, regulære renn. 

Resultatmessig er det først og fremst de doble KM-titlene Agnes Andersen og Joel Bronebakk Johansson noterte seg for i hhv. jentenes 15-årsklasse og 13-årsklassen for gutter under årets kretsmesterskapskonkurranser i normaldistanse fristil og i sprint, også dette fristil, som ble arrangert hhv. i Ørje og i Fredrikstad, som uthever seg. En ny kretsmestertittel vanket det imdl. også på Sondre Signebøen, som sikret seg KM-gull på normaldistanse/fristil i 16-årsklassen under KM-rennet i Ørje 23. januar. Sondre tok også hjem KM-tittelen i herrenes 17-årsklasse under årets kretsmesterskap på rulleski, som gikk av stabelen i Moss 22. september.

Blant andre mer eller mindre nevneverdige høydepunkter som bidro til å sette preg på fjorårssesongen, bør også nevnes at Agnes Andersen ble tatt ut på et av lagene som representerte Østfold skikrets under Kong Haralds Ungdomsstafett, som ble arrangert i Holmenkollen 6. mars, i forkant av World Cup-rennene samme dag, og som ble sendt direkte på TV2.

TFL har videre hatt løpere med i samtlige av rulleskirennene som har vært arrangert i Østfold ila. sommeren og høsten, og ila. perioden fram til jul, etter at skisesongen for alvor ble blåst i gang igjen i høst, stilte 7 av TFLs løpere på startstreken i Natrudstilrennet på Sjusjøen 10. desember.

Om egne arrangementer:

Lørdag 22. oktober arrangerte Tistedalen FL i samarbeid med Team ELON Oslofjord treningssamling for ungdomsløpere hjemmehørende i skikretsene Oslo, Akershus, Østfold og Telemark & Vestfold,  med spennende program både for utøvere og foreldre i skianlegget i Erte. 22 utøvere i aldersgruppa fra 12 til 16 fikk i den anledning ila. to treningsøkter på rulleski Tistedalen skianlegg satt balanse, koordinasjon, hurtighet og generell skiferdighet på alvorlige prøver. Med seg til Tistedal hadde Team Elon Oslofjord rekruttlandslagets smøresjef Markus Emaus Holm, som med en innsiktsfull og lærerik smørekursseanse sørget for at utøvernes foreldre fikk kyndig og grundig praktisk instruksjon i preparering og smøring av langrennsski.

Allerede dagen etter, søndag 23. oktober, var det duket for rulleskisprintrenn i Tistedalen Skianlegg i TFL-regi, med ca. 25 løpere på startlista, riktignok et beskjedent antall, men ikke desto mindre representativt for deltagelsen ved rulleskirenn som har vært arrangert i Østfold ila. sommer- og høstmånedene denne sesongen.

Ila. en hektisk uke i oktober gikk Liv Marit Bernstrøm, assistert av et knippe håndplukkede representanter for TFLs alltid like engasjerte og innsatsvillige veterankorps, samt ungdomstrenerne Elina Ugland og Agnes Andersen, i bresjen for lokal rekruttering til skiaktivitet, ved å arrangere rulleskikurs for barn ved SFO-avdelingene ved to av barneskolene i distriktet. Dette tiltaket var ikke mindre vellykket enn at flere av kursdeltagerne faktisk troppet opp på organisert rulleskitrening i Tistedalen Skianlegg påfølgende mandag, og tilegnet seg mersmak i tilstrekkelig monn til at de har notert seg for mer eller mindre fast oppmøte ved påfølgende treningsøkter for det yngste treningspartiet utover høsten og vinteren.

Skigruppa arrangerte også i helgen fra 9. til 11. desember en trenings-/miljøsamling på Sjusjøen, hvor utøvere i hele aldersspekteret fra 7 til 17 deltok sammen med trenere og respektive foreldre. I alt var ca. 30 personer fra TFL-miljøet samlet på Sjusjøen denne helgen, og kunne glede seg over organiserte treningsøkter på fremragende snø- og løypeforhold, samt felles måltider, sosialt samvær og mye moro, både i og utenfor skiløypene. Sju av TFLs løpere benyttet også, som tidligere nevnt, anledningen til å delta i Natrudstilrennet lørdag 10. desember.
 


Trond A. S Andersen 
For styret i skigruppa
 


